
arkeologio 
Antikvaj ŝuoj 
de Donald Broadribb (Aŭstralio) 
Ĉar ili konsistas el pereema materialo, piedvestoj kutime ne postrestas multajn 


jarojn. Tamen arkeologoj ja trovis specimenojn tute neantaŭvidajn. La plej 
malnova ĝis nun konserviĝinta kompleta sandala ŝuo estas: 





Sandalo el 7300AKE, trovita en Kavo Fort Rock, Oregon, Usono, en 1938 
La sandalo konsistas el kunplektitaj fibroj 


Relative simila sandala ŝuo trovita en kavo en la usona ŝtato Missouri aĝas ĉ. 8 
mil jarojn. Ĝi ankaŭ konsistas el plektitaj fibroj: 





Sandalo el ĉ. 6000AKE, trovita en kavo en Missouri 


Rimarkindas ke ambaŭ sandaloj (same kiel sandaloj aliloke trovitaj) havas 
kordojn por teni la piedveston relative fikse sur la piedo. Krome, klaras ke la 
sandaloj estis individue destinitaj por dekstra aŭ maldekstra piedo, kvankam 
nur malofte ĝis nun troviĝis sandalparo. Piedvestoj, same kiel aliaj vestaĵoj, tre 
malofte konserviĝis ĝis nia tempo. Kaj sandaloj kaj ledaj ŝuoj el antikvaj epokoj 
nur malofte estis lasitaj en loko kiu baldaŭ poste pro ia geografia aŭ geologia 

akcidento kovriĝis per koto aŭ rubo kaj tiel faris sufiĉe senaera kaj seka. 


La unua trovo de kompleta leda ŝuo estis en Armenio dum arkeologia esploro 
en 2010xe. Laŭ radiokarbona datado, ĝi originis en ĉirkaŭ 35004Axe, do antaŭ 
kvin kaj duono da jarmiloj. Ĝian konserviĝon kaŭzis ĝia pozicio: preskaŭ 
senaera kavo, en kiu estis ankaŭ potegoj enhavantaj diversajn grenojn, apud 
samepoka vinfarejo. 





22 Detaloj de la armenia leda ŝuo el 
=3500AKE 
Ankaŭ la ŝulaĉoj estas ledaj 

La ŝuo estis parte plenigita per herbaĵeroj, verŝajne por protekti la piedon de la 
uzanto.! 


Tiu ŝuo estis iomete pli antikva ol la ŝuo de frostiĝinta viro malkovrita en 
Otztal (valo en Tirolo, Aŭstrio):“ 


Konservata en la Sudtirola Muzeo de Artkeologio 
Ledaj plandumo kaj bendoj, kun herbaj fibroj por protekti la piedon. »3400AKE 


En Egipto, en la tombo de Reĝo Tutanhamun (~1325Ax:) troviĝis 81 
ŝuparojn, plejparte tre bonstataj. Inter ili estis ŝuoj kaj uzitaj kaj paradaj (= por 
uzo nur dum specialaj ŝtateventoj). 


"o Vidu: 
http://news.nationalgeographic.com/news/2010/06/100609-worlds-oldest-leather-shoe- 
armenia-science/ 

Vidu http://www.iceman.it/en/node/274 

Sandalo sur piedo de statuo de Tutanĥamun 
Aliaj statuoj en la tombo surhavis similajn sandalojn 


Kolekto de la piedvestoj trovitaj en la tombo de Reĝo Tutanĥamun (=1325AKE) 
(Egipta Muzeo, Kairo)' 





Sandalo de Reĝo Tutanĥamun (»1325AKE) 
(Egipta Museo, Kairo) 


1 


Vidu detalojn pri la piedvestoj ĉe: http://artofcounting.com/2010/07/14/analysis-of-royal- 
sandals-in-ancient-egypt-part-1/. (Parto 2 detalas ankaŭ piedvestojn de aliaj egiptaj reĝoj, 
kun multaj fotoj.) 

Funebraj ŝuoj (el Tebo, =I000 AKE 





Egipta leda ŝuo 
OBritish Museun 





Egipta leda sandalo 
OBritish Museum 

=400AKE Helaso 








=335AKE Grekio, Statuo 
Templo de Apolono ĉe Delfo, Helaso 





Aro da romiaj ŝuoj el ĉ.200KE, trovitaj en puto ĉe Tolgate Farm, Britio 

Botoj el Peruo, =12a-15a jarcentoj K.E. 


Ĝenerale, necesas multe serĉi per la Reto por trovi fotojn kaj informojn pri 
antikvaj piedvestoj. Se vi serĉos pli da informoj, vi verŝajne plej sukcesos 
uzante kiel serĉterminon “arkeologio piedvestoj”, kaj ankaŭ se vi serĉos la 
enhavon de la plej gravaj arkeologiaj muzeoj en la mondo. Mi rekomendas 
ankaŭ la siton http://www.digitalegypt.uclaacuuk [Digital Egypt for 
Universities]. Ankaŭ libron de Andre Veldmeijer (2010) Tutankhamuns 
Footwear: Studies of Ancient Egyptian Footwear. Liaj detalegaj studoj pri 
antikvaj egiptaj ŝuoj kaj sandaloj haveblas kiel pdf-oj per la Reto. Ili efektive 
celas specialistajn vest-arkeologojn, do estas nefacila legaĵo por laiko. 


Mirmekobo 
estas interreta revuo senpaga, en formato A5. Al ĝi povas kontribui ĉiu 


persono pri preskaŭ ia ajn temo. Do sendu ankaŭ vian artikolon/ 
komenton/poeziaĵon/historiaĵon/rakonton... Sendu al : 
www.mirmekobo(emac.com 





rakontoj historiaj 


lo pri amo 
de Jadranka Miriĉ (Serbio) 
Ĉiu urbo aŭ vilaĝo havas siajn famajn eĉ favoratajn rakontojn pri grandaj 
amemuloj. Ĉiuj amoj estas similaj tamen la rakontoj varias. 


Jen la unua rakonto 

En Serbio (dua duono de la 18a jarcento kaj komenco de la 19a jarcento) 
estas fama rakonto pri pasia amo inter la serba famulo, poeto Lazar Kostiĉ 
(1841-1910) kaj fraŭlino Jelena Lenka Dunderski [Dunĝerski]. 

Jelena (mallonge Lenka) estis filino de tiea plej riĉa bienulo kaj granda 
bonfaranto. Ŝi estis bonedukita fraulino, konis kelkajn fremdajn lingvojn, ludis 
pianon kaj pentris. Ŝi estis edukita en, tiutempe, du grandaj edukcentroj Vieno 
kaj Peŝto. Ŝiaj interparoladoj kun la poeto, pri la senco de la vivo, pri Dio, 
universo, mistiko, eterno, estis tre interesaj kaj pensigaj. Fakte, ŝi estis sonĝo 
kiun transformis per vortoj Laza Kostiĉ en sian “Santa Maria della Salute”: 

Al sonĝ' ŝi venis. Ne kiam vokis 

Pro dezirego bolanta ard'. 

Venis ŝi tiam, kiam ŝi volis, 

Servas misteroj al ŝia grand; 

Eterna povo ĉe ŝi sin lokis, 

De teraj ĝuoj ĉiela frand; 

Al ŝi nun sternas la vojon bunte 

Santa Maria della Salute.... 
Ŝi estis lia iluzio, aŭ platona amo, nura revo dum solecaj tagoj, kaj poemoj 
nesurpaperigitaj estos infanoj liaj, de la renkontiĝoj nur eterna spuro pri radio 
traskuinta lian animon. 

La poeto estis en la stato de revo kaj realo, ie inter. Jen liaj versoj klarigas 
tion: 

Koro mia kor' soleca, 

Ĉe mi enas vi kial? 

Vi senlaca plektistino 

Plektas plekton vi sen fino 

Inter revo kaj real'... 
Ke li restis fidela al sia edzino montras la poemo “Ni amas nin”, verkita kiam li 
estis pli aĝa: 

Ni amas nin, kara, ĉu ne? 

Ĉu pro nigra forto 


Aŭ kaŭze de la sorto 
10 

Disa estas nia par ? 

Nigra fonto atakis ja 

Al nigra pupil' via 

Kaj nigra via harar?” 
Nuntempe, fama serba literaturisto kreis libreton por opero “LENKA” kaj la 
Serba Popola Teatro en Novi Sad (Vojvodina, Serbio) preparis la verkon; 
Miroslav Statkiĉ komponis la operon. 


La dua rakonto estis dediĉita al la serba poeto Vojislav Iliĉ Mladi (La Pli 
Juna). 

Li naskiĝis en 1878 kaj mortis 1944. Li estis tre klera, parolis la rusan, 
francan kaj germanan lingvojn. Li studis juron, kaj dungiĝis kiel oficisto 
laborante en kelkaj juĝejoj. Lia literatura kariero komenciĝis bele. Liaj verkoj 
aperis en gazetoj, revuoj, libroforme. La plej ŝatata en lia verkaro estis poezio, 
kiu temis ĉefe pri patriotismo, amo, intime travivitaj okazintaĵoj esprimitaj 
belege per fluaj versoj kaj bela ritmo. 

Lia juna edzino estis instruistino kiu instruis en la vilaĝa lernejo en Krivi 
Vir troviĝanta apud fonto de la rivero Nigra Timoko. Li oficadis en la urbo 
Jagodina kiel polic-protokolisto. Malcerta kaj ĵaluza en sia amo, pro la vilaĝa 
klaĉado, iun matenon subite freneziĝinte li mortigis sian edzinon. 

La poeto eternigis sian malfeliĉan amon per poemoj “Noĉna svirka” 
[“Nokta muzikludo”], “Iz jedne ŝetnje” [“El unu promenado”] kaj “Zvoni” 
[“Sonorilas”]. La menciitaj ampoemoj kronologie montras disvolviĝon de liaj 
ardaj emocioj, pasioj, ĵaluzoj, streĉeco kaj fine subita malfeliĉa momento kaj 
mortigo de amata edzino. 

Ho, kie vi estas! tempo belfeliĉa, 

Kiam ni — ĝuante la ridon infanan — 
Iris riverborde tra florar' dediĉa, 

En ravinoj plukis floron diafanan. 


Kie karmomentoj foriĝis malgajne, 
Kiam ni promene en arbar' aprilis — 
Unu la alian ni perdis lauŝajne 

Kaj nin retrovinte, ĝojkrie jubilis!... 


Sed feliĉon, amon ĉiutage subfosis ĵaluzo, kaj duboj arde pikis la animon, la 
doloro iĝis infero. 


Kie foras tagoj kiam dum promenado la silkan rubandon sur talio 

ŝia ligis mi, aŭ kiam mi admiris al ŝiaj perle blankaj dentoj, kiam ĉiu floro 
odortostis kaj ĉiu najtingalo pepis pri niaj amsentoj? 

Sed la doloro infera estiĝas la fonto de plezuro kaj feliĉo. Kaj ĉio 
okazis subite. Kaj la suno ardis dum valoj dormetis. Aŭdeblis la melodio grila 
kiam ĝendarmo la ĉapon demetis estime. 

“Kion vi auskultas?” demandis la poeto time. La ĝendarmo flustris nur: 
“Sonorilas .... Oni ŝin forportas...!” 
La poeto kuŝanta mortece atendis la ĉaron por forpreni lin al malliberejo. 


Jen la lasta verso el lia poemo “Sonorilas” 
Koĉer' la ĉevalojn per vipsiblo pelis, 
Ŝvitantaj ĉevaloj pro galop' anhelis. 
Ĝendarmoj silentas, silenton favoras, 
Sed io, ie, sonoras ... sonoras... 


Tiel finis la granda amo kiun mortigis pli granda ĵaluzo. 


Epilogo: Ili havis filon, kaj onidire li estis ebriulo kaj pro tio frue mortis. Li 
ordonis ke oni enskribu sur lia tombo la sekvajn vortojn: “Ĉi tie kuŝas la filo de 
murdinto kaj de pekulino”. 





Quokka (Setonix brachyurus) 
Ĉi tiu marsupiulo grandas pli-malpli kiel domkato, kaj troveblas ĉefe Osur 
Insulo Rottnest (proksime al Perth, en Aŭstralio), kaj dise sur kelkaj aliaj 
malgrandaj insuloj en Okcidenta Aŭstralio. Ĝi estas leĝe protektata besto. 


filozofiaĵo 


La lasta diino 
de Carmel Mallia (Malto) 


Mi estis ankoraŭ infano. Aŭtoj maloftis tiutempe, kiam infanoj ĝojis kuri 
kaj galopi pli ol ĉevaloj, inkluzive min. 

Mi ankoraŭ memoras, ke iun tagon, apudpasante pastron — tiutempe oni 
renkontis pli da pastroj ol hodiaŭ — mi aŭdis lin flustri al kunparolanto tri 
latinajn vortojn, sed mi aŭdetis nur du el ili, nome, “ultima dea (la lasta diino). 
Tio verŝajne ne interesis min tiuaĝe kaj mi daŭrigis kuri kun la celo plenumi la 
ordonon de mia patrino, nome aĉeti viandon. Ridinde, sed ho ve, la viando ne 
plaĉis al mia patrino kaj mi devis reiri al la viando-vendejo por anstataŭigi ĝin. 
Sed tio estas alia historio. 

Kiam mi maturiĝis, la studado rememorigis min pri tiuj du vortoj aŭditaj 
infanaĝe el la buŝo de tiu pastro. Tamen ĉifoje mi lernis plian vorton, fakte la 
antaŭan al tiuj du, ĝis mi lernis la tri vortojn: “spes ultima dea' (la espero estas 
la lasta diino). 

La lasta diino! Do kiom da dioj ekzistas? mi murmuris al mi mem. Tamen 
mi sentis, ke facilas tion ekspliki, nome laŭ onies kompreno de “dio. Ĉio en la 
mondo povas esti dio, t.e. ni rigardas ĉion laŭ nia intereso en ĝi. Nu laŭ la 
Biblio, nur unu Dio ekzistas (kun majuskla D), kvankam laŭ la romianoj, kaj 
laŭtradicie, unu el la dioj (kun minuskla d) estas “Espero”, 

Ĉiu homo sentas, ke li vivas ĉiam esperante. La plej ekstremaj kazoj estas 
malsanulo kaj mortanto. Ĉar kiam oni malsanas, oni esperas je saniĝo, kaj 
tiel...ĝis la morto. En ambaŭ kazoj, ĉe la fino oni ne bezonas plu esperon, oni 
ne plu petas ĝin, oni ne plu atendas ĝian efikon, ĉar ĝi estas jam mortinta: 
ultima dea (la lasta diino). 

Mi kredas, ke la du naziaj politikistoj Goebbels kaj Goring, la servutuloj de 
Hitlero en la lasta mondmilito, ege fervoris al diino-espero. Sed Hitlero sekrete 
perfidis ilin tiel ke kiam ili troviĝis antaŭ nepenetrebla muro, ili fine ambaŭ sin 
mortigis. Tiel, la esperon ili en si mem mortigis antaŭ ol ĝi eble povis ilin 
alhelpi. 

Ĉi tie permesu al mi entrudi alian gravan vorton: fidon. Mi skribas ĝin 
minuskle kaj prave por ne miksi ĝin kun tiu majuskla, nome la religia Fido. 
Kiam oni esperas, oni fidas ion, t.e. oni kredas, ke io alhelpos vin, tiel vin 
ĝojigante. Tamen iusence ambaŭ fidoj similas. 

Soren Kierkegaard kredas, ke la Fido (kun majuskla F) estas nenio alia ol 
salto tra miloj da kilometroj de maro. Tio signifas, ke li sin ĵetis kun fermitaj 
okuloj kredante je Dio. Sed ĉu la alia fido, t.e espero, ne similas al ĝi? Ĉu tiam 

13 

oni ne sin ĵetas en akvon senpripense esperante akiri ion pli bonan en futuro? 

Mi ĵus menciis Hitleron. Bone. Li memorigas min pri Pampero, tiu ventego 
balaanta la Pampas, t.e. la verdecan etendaĵon de Urugvajo. La potenco de tiu 
vento trans la atlantika marbordo estas konsiderata kiel timiga. Nu ambaŭ Fido 
kaj fido similas al Pampero, galopanta ĉevalo, nenion timanta ĉar tiu kiu ilin 
brakumas scias, kiom necesas esperi por esti kontenta. Jes, per grandaj oferoj 
kaj per responsoj preskaŭ neelteneblej, sed kun malkvietiga firmeco, kondiĉe 
ke oni esperu (spes) ke fine (ultima dea) kion vi deziras, vi akiros. Kaj ĉar ĉi tiu 
dio (kun minuskla d) ne multe helpas, ni uzetas ĝin ne vivante sen ĝi. 

La muzikisto Mahler en la enkonduko al sia dua simfonio demandis, per 
notoj kompreneble — ĉar eĉ muzikistoj faras demandojn per siaj notoj — ĉu li 
povus eskapi el morto. Li esperis... kvankam li subkonscie certis, kiel ĉiuj, ke 
fine la ĉevalŝuoj jam tretas ĉi tiun teron kun malsanecaj plat-ŝtonoj en strato 
kondukanta al nekonata ie. 

Tamen la homo ĉiam timemas. En angla medicin-etika revuo oni antaŭ 
nelonge skribis ke iuj nekredantaj kuracistoj aŭdacas ĉesigi antaŭtempe la 
vivon de mortantoj, aldonante morfino-dozon. Sciante tion, kuracisto 
rimarkis, ke, se li estus ĉe la fino de sia vivo, li dezirus scii, kiun religion 
konfesas specialisto lin kuracanta, pri la influo kiun la religio povus havi en lia 
decido. Tiel, laŭ li, nekredanta kuracisto ne devas permesi, ke lia kredo influu 
liajn decidojn. 

Spes ultima dea (Espero: la lasta diino). Tiel kredis la romianoj. Tiel ek de 
ĉiam kredis la homaro. Ĉar tiel ja estas. 





Bilby (Macrotis lagotis) rara marsupiulo aŭstralia — ofte proponata kiel anstataŭo por la tradicia 
kuniklo en paskaj festoj. 


; ironiaĵo ; 
Letero al s-ro Ludoviko Zamenhof 
de Ludoviko 


] Estimata sinjoro, : 
Oni diras ke vi volas krei lingvon. Mi skribas al vi ĝuste por tio, ke vi 
» haltigu vin en tia sensenca intenco. Nu, mi devas klarigi mian vidpunkton. 
: Mi ne kredas tion, tio estas, mi ne kredas pri la ebleco krei lingvon. Atentu. 
Lingvo estas popola afero ne individua. Se iu izole kreus lingvon ĝi estus 
tute senkultura, kaj lingvo sen kulturo estus lingvo sen animo, pro tio tute 
ne taŭga por komuniki pensojn kaj sentojn. Kiel, per via artefarota lingvo, 


» vi povus diri ion similan al: : 
: “Nu, Ariadne, ĉu la modomastron ni fadene pinglos en Panamo? ; 
ro Siren-logite li ĵus el Havano edzecon fuĝis kiel fidel-kastron.” ' 
: (Henri Vatre) ! 


Kompreneble, vi neniam sukcesus, per via artefarota lingvo, miksi 
politikon kun fideleco kaj kastreco. Eĉ ne modmastron kun greka mitologio 
kaj ĉion — kun Panamo, Havano, ktp. Kial? Ĉar vi ne kreus veran lingvon, 
vi fakte nur kreus kodon! Lingvo kunportas konotaciojn, humuron, kodo — 
ne. Jen, do! 

Estimata sinjoro, ne perdu vian tempon pri utopioj. Mi aŭdis pri vi, ke vi 
: estas okulkuracisto. Mi instigas vin uzi vian fakecon por plibonigi la : 
: homaran kapablon vidi la ĉirkaŭantan mondon, anstataŭ malŝpari strebojn : 
» klopodante krei utopian mondon. ' 
: Kredu min amiko via : 





Suda Marsupiula Talpo (Notoryctes typhlops) entera besto de okcidentaŭstraliaj dezertoj. 

historio de la scienco 


Geometrio kaj sfera astronomio en la unua greka 


kosmologio.” 
de Marcel Lemeltier 


PARTO 1 


La problemo kiun mi intencas pritrakti koncernas malpli la historion de la 
ekzakte scienca penso, ol la rilatojn inter iaj bazaj sciencaj nocioj — ia 
mondobildo — kaj faktojn pri socia historio. 

Komence de la 6a jarcentoax:, la astronomia penso en Helaso ankoraŭ ne 
baziĝis sur longa daŭro de observadoj kaj eksperimentoj; ĝi ne apogiĝis sur 
scienca starigita tradicio. 

Se mi devus ekspliki kiel malkovro estis farita dum la 18a aŭ la 20a 
jarcentox:, mi devus precipe min turni al la tiama disvolviĝo de la scienco 
mem, al la stato de la teorioj kaj teknikoj, fine al la interna dinamiko de la 
esploradoj en tia aŭ alia scienca disciplino. 

Sed, en arkaika Helaso, nenia jam starigita scienco ekzistis. La kelkaj 
astronomiaj konoj, kiujn la Ionianoj prilaboros, ne estis ja ia eltrovo fare de tiuj 
helenoj. Ili estis pruntitaj el la najbaraj civilizoj de la Proksima Oriento, nome 
la babilonia. Do ni estas antaŭ jena paradokso: la helenoj estas fondontaj 
kosmologion kaj astronomion. Ili estas donontaj al ili orientadon kiu estas 
decidonta, dum la tuta historio de la Okcidento, la sorton de tiuj disciplinoj. 
Ekde la komenco, ili estas donontaj la direkton, kiun ni hodiaŭ ankoraŭ sekvas. 

Kaj tamen, ne ili sin dediĉis de jarcentoj al detalema laboro por observi la 
astrojn; ne ili notis sur tabelojn, laŭ la maniero de la babilonianoj, kalendarojn 
signalante la diversajn lunfazojn, la leviĝantajn kaj subirantajn stelojn en la 
ĉielo. Do, la grekoj uzis observojn, teknikojn kaj ilojn, kiujn aliaj estis 
fnpretigintaj. 

Tamen, ili integris la konojn tiel transdonitajn en tute novan sistemon. Ili 
fondis novan astronomion. Kiel espliki tiun novaĵon? Kial la helenoj metis la 
depruntajn el aliaj popoloj konojn en novan kaj originalan kadron? Tia estas la 
problemo, kiun mi hodiaŭ volus pripensi. 

La babilonia astronomio, tre disvolviĝinta, havis entute tri karakterojn: 
En la verko de Platono, La Respubliko [verkita ĉ. 380], en Libro 7, Sokrato kaj lia frato 
Glaŭkono diskutas la fakton ke ankoraŭ neniu studanto de astronomio ekzamenis la 


geometrian aspekton de sferoj.—Red. 

Gi estas integrita al astra religio. Se la babiloniaj astronomoj zorge 
observadis la astron kiun ni nomas Venuso, por ili temis pri grava dio: Iŝtaro. 
Ili estis certaj ke laŭ la pozicioj de Venuso la homa sorto turniĝos en unu aŭ 
alia direkto. Al iliaj okuloj la ĉiela mondo reprezentis diajn potencojn. Ĝin 
observante, la homoj povas diveni la diajn intencojn. 

Tiuj, kiuj rolis kiel astroobservantoj apartenis al la skribista klaso. En la 
babilonia socio la skribistoj havis la funkcion skribe konservi en arkivaj formoj 
ĉiujn detalojn pri la ekonomika vivo. Oni povas diri, ke ili librotenadis tion, kio 
okazas en la ĉielo same kiel ili faris pri la homa socio. En ambaŭ kazoj, la 
skribistoj agas je la servo de la persono, kiu superas la tutan babilonian socion: 
la reĝo, ĉar estas necese por la reĝo scii tion, kio okazas en la ĉielo. Lia persona 
destino kaj la savo de la reĝlando rilatas al tio. Peranto inter la ĉiela kaj la tera 
mondoj, li devas ekzakte scii en kiu momento necesas plenumi la religiajn 
ritojn, pri kiuj li respondecas. La astronomio estas do ligita al la prilaborado de 
religia kalendaro, kies finpretigo estas la privelegio de skribistoj laborantaj je la 
reĝa servo. 

Tiu ĉi astronomio havas strikte aritmetikan karakteron. La babilonianoj, kiuj 
havis precizan konon de iuj ĉielaj fenomenoj, kiuj povis empirie antaŭvidi 
eklipson, ne bildigis al si la ĉielajn movojn laŭ geometria modelo. Ili 
kontentiĝis noti sur siaj tabeloj la sinsekvajn poziciojn de la astroj, tenis ilian 
ekzaktan kontrolon. Tiel ili starigis aritmetikajn receptojn, ebligante antaŭdiri 
ĉu specifa astro aperos en specifa momento de la jaro. Ĉe ili do, astronomio ne 
estis projekciita en spacan skemon. 

Pri tiuj tri punktoj la greka astronomio de la komenco estis radikala rompo. 
Unue, ĝi aperis libera de ĉia astra religio. La ioniaj “fizikistoj” Taleso, 
Anaksimandro, Anaksimeno — prezentis en siaj kosmologiaj verkoj, “teoria”, 
vidmanieron, ĝeneralan koncepton, kiu faros la mondon eksplikebla sen ia 
referenco al dioj aŭ ritaj praktikadoj. Male, la “fizikistoj” konsciis ke ili en 
multaj punktoj konstraŭstaras tradiciajn religiajn kredaĵojn. 

Do, ni trovas antaŭ ni sciadon kiu tuj alligas sin al idealo de 
komprenebleco. La ionianoj tiukampe montris eksterordinaran aŭdacon. Ili 
celis al tio, ke ĉiu homo povu kompreni, per simplaj ekzemploj ofte eltiritaj el la 
ĉiutaga vivo kaj el la plej familiaraj praktikadoj, kiel la mondo origine formiĝis. 
Ekzemple, ili esplikis la mondformadon per la bildo de kribrilo kiun oni skuas, 
aŭ per tiu de kota akvo kiu kirliĝas en ujo: la plej pezaj partoj koncentriĝas, la 
plej malpezaj direktiĝas al la periferio. Ili penis pravigi la aranĝon de la 
universo nur per pozitiva kaj racia maniero. 

Tiusence, la mondobildo kiun proponis la unuaj “fizikistoj” de Ionio 


Greka vorto signifanta vidmanieron, ĝeneralan koncepton. 

aspektas tute malsimila je tiu kiu antaŭe ekzistis, ekzemple ĉe Homero aŭ 
Hesiodo. Kompare kun la antikva kompreno, la arkaika mondobildo, la skemo 
de Anaksimandro estas ja bone liberigita. Vi vidos ke temas pri ŝanĝo eĉ en la 
prispaca reprezentado. Por komprenigi tion, kion mi volas diri, mi prenos pli 
kutiman ekzemplon, ĉar pli freŝan. Dum jarcentoj, dum la tuta mezepoko post 
la antikveco, la homoj vivis opiniante, ke la tero senmove kuŝis meze de la 
universo. Oni ja scias kian intelektan revolucion okazigis la forlaso de tiu 
kompreno por la heliocentra teorio: la tero ne plu estis senmova, ĝi ne estis 
meze de la kosmo, la mondo ne estis farita por homo kreita laŭ la Diobildo. Tiu 
nova kompreno de la spaco kaŭzis veran transformiĝon de la ideo, al kiu la 
homo estis kutimiĝinta pri si mem kaj pri siaj rilatoj al la mondo. 

La intelekta revolucio pri kiu mi estas parolonta ne estas malpli radikala. En 
la opinio de Homero kaj Hesiodo, la tero estas preskaŭ ebena disko ĉirkaŭita de 
cirkla rivero, Oceano, sen origino kaj sen fino, ĉar Oceano sin ĵetas en sin 
mem. Tie, oni retrovas temon kiu jam aperis ĉe la babilonianoj, en tiuj grandaj 
riveraj ŝtatoj kie la kulturitaj teroj estis penige akiritaj dank al digaj kaj duktaj 
sistemoj. Tial la monda genezo kaj la aranĝo estas komprenataj kiel elsekiĝo de 
la tero, kiu iom post iom apartiĝis de la ĉirkaŭantaj akvoj. 

Supre de la tero, kiel renversiĝinta bovlo kuŝanta sur oceana ĉirkaŭo, altiĝas 
bronza firmamento. Ĝi estas tiel nomata por esprimi ĝian nedifekteblan 
solidecon: regiono por la dioj, la ĉielo estas nedetruebla. 

Malsupre de la tero, kio estas? Por la antikva heleno estas unue tio, sur kio 
oni povas tute memfide paŝi, ne riskante fali, solida kaj sekura sidejo. Tial oni 
imagis sub ĝi radikojn, kiuj garantias ĝian stabilecon. Kien iras la radikoj? Oni 
ne scias ekzakte. Ili senfine, senlime enradikiĝas, diris Ksenofano; la ĉefaĵo 
estas ke oni estu certa ke la tero ne povas moviĝi. 

Anstataŭ senfine malsuprenirantaj radikoj, laŭ Hesiodo oni povas imagi 
grandegan ĵaron finiĝantan per mallarĝa kolo el kiu ekaperas la mondradikoj. 
En la ĵaro turnoventoj blovas ĉiudirekten: tio estas la mondo de la malordo, de 
ankoraŭ ne direktita spaco. La kosmogonioj precize rakontas kiel Zeŭso, 
fariĝinte reĝo de la universo, por ĉiam bukis la ĵarkolon. Li por ĉiam sigelis la 
aperturon por ke la subtera mondo de la malordo — la mondo kie ĉiuj 
spacodirektoj estas miksitaj en nemalimplikebla ĥaoso, en mikskonfuzo de 
supro kaj malsupro, de dekstro kaj maldekstro — tiel ke tiu ĉi mondo ne plu 
povu emerĝi al la lumo. 

Kial ĵaro en tiu mita bildo de la kosmo? Ĉar la praavoj de la grekoj enfosigis 
en la grundon de siaj provizejoj grandajn ĵarojn entenantajn la terofruktojn kaj 
ankaŭ la kadavrojn de la hejmaj forpasintoj: la subtera mondo, kiun la ĵaro 
simbolas, estas tiu, el kiu supren strebas la plantoj, kie ĝermas la semoj, kie 

restadas la forpasintoj. 

Tio, kio karakterizas la mitan bildon, kiun mi ĵus priskribis, estas ke ĝi 
reprezentas universon je tri niveloj. La supra spaco estas tute diferenca de la 
meza kaj de la malsupra. La unua estas por Zeŭso kaj la senmortaj dioj, la dua 
por la homoj, la tria por la morto kaj la subteraj dioj. Etaĝa mondo kie, krom 
pro specialaj kondiĉoj, oni ne povas transiri el unu etaĝo al alia. Sammaniere, 
sur tiu tero la spacaj direktoj estas malsimilaj: la dekstra estas favora, la 
maldekstra malfavora. Oriento kaj okcidento havas religiajn kvalitojn kiuj ne 
estas samaj. 

Komparu tiun malnovan mitan bildon kun tiu, kiun ni trovas ĉe 
Anaksimandro. Por tiu, la tero estas trunkita kolono, kiu situas meze de la 
kosmo. Kaj jen kiel li eksplikas ke la tero povas resti senmova. Li elmontras, ke 
la tero ne falas, ĉar ĝi estas je egala distanco de ĉiuj punktoj de la ĉiela 
periferio; ĝi ne havas ian ajn kaŭzon por iri dekstren- maldekstren, supren- 
malsupren. Ni jam havas sferan konceptadon. Ni vidas la naskiĝon de nova 
spaco, kiu ne plu estas mita kun radikoj aŭ ĵaroj, sed spaco tipe geometria. 
Temas ja pri spaco ĉefe difinita per rilatoj de distanco kaj pozicio, spaco kiu 
ebligas fondi la terostabilecon sur geometria difino de la centro en siaj rilatoj 
kun la periferio. 

Alia teksto, kiun la doksografio' atribuas al Anaksimandro, bone elmontras 
ke ĉe li aperas la konscio pri la inversigebla karaktero de ĉiuj spacaj rilatoj. Ni 
ne plu estas en mita spaco kie supro-malsupro, dekstro-maldekstro havas 
religiajn malajn signifojn, sed en homogena spaco konstituita de simetriaj kaj 
inversigeblaj rilatoj. En tiu teksto, Anaksimandro konsentas pri la ekzisto de la 
“antipodoj”. Kaj oni rajtas pensi, laŭ iuj dokumentoj de la hipokrata kolektado, 
ke, por Anaksimandro, tio, kio aperas al ni supro, estas por la antipodanoj 
malsupro; tio, kio estas nia dekstro, estas por ili maldekstro. Alidire, la spacaj 
direktoj ne plu havas absolutan valoron. La spacostrukturo, en kies mezo kuŝas 
la tero, estas de vere matematika tipo. 

Kiel konsideri tiun turnopunkton en la astronomia penso, tiun intelektan 
subitan ŝanĝon? Unu el la plej bonaj specialistoj pri la antikva astronomio 
povis skribi: “la babilonia astronomio estas pure aritmetika, dum la greka 
kosmologio estas ekde la komenco geometria... La sola klarigo, kiun mi povas 
trovi por tiu fenomeno, estas ke la grekoj estis denaskaj geometroj.” 

Klarigo sufiĉe kurta. Mi volus proponi alian. Inter la Hesioda kaj la 
Anaksimandra epokoj okazis tuta serio de jen sociaj, jen ekonomikaj 
transformoj, kies gravecon oni ofte substrekis. Miaflanke, mi volus emfazi la 
punkton, kiun mi konsideras kiel ĉefan por la preciza kompreno de la 


to Doksografio = atribuo de vidpunkto al historie antaŭa persono. 

turnopunkto kiun ni estas eksplikontaj. Laŭ mi, temas pri politika fenomeno, 
nome la alveno de la “polis”' helena. 

Ĉar ni serĉas pravigi ian astronomian konceptadon de la universo, ni estas 
antaŭ pensomaniero, kiu lokiĝas en la nivelo de la pripensita konscio, de la 
ellaborita pripensado. Tiu pensado sin esprimas per difinita vortotrezoro, ĝi 
sin organizas ĉirkaŭ iuj fundamentaj nocioj; ĝi sin prezentas kiel koncepta 
sistemo kohera kaj strukturita. Tiu vortotrezoro, tiuj bazaj nocioj, tiu koncepta 
sistemo estas novaj rilate al la pasinteco. Por kompreni kiel ili povis estiĝi, ni 
devas serĉi sub kiaj formoj la sociaj ŝanĝoj mem esprimiĝis je la koncepta 
nivelo. Alidire, ni devas serĉi kiu estas la sektoro de la la socia vivo kiu estis 
uzata kiel interhelpanto, kiu ludis mediacirolon rilate al konstruado de la 
penso, al la renoviĝo de iaj superstrukturoj. 

Por trovi tiun mediaciantan ĉeneron inter la socia praktikado de la helenoj 
kaj ilia intelekta mondo, estas necese serĉadi kiel la greka homo de la VIL 
jarcento antaŭ nia erao, antaŭ la krizo provokita per la disvolviĝo de la mara 
komerco kaj la komencoj de mona ekonomio, estis kondukita al repensado de 
sia socia vivo por provi ĝin remodeligi konforme al iaj egalrajtaj aspiradoj, kiel 
tiamaniere li faris de tiu repensado pripensan objekton, kiel li ĝin konceptis. 
Tiel, ni komparos realaĵojn, kiuj estas efektive kompareblaj, homogenaj; ni 
ekrilatigos por substreki ilian eventualan kongruecon, iliajn strukturajn 
homologion, du mensajn sistemojn; ĉiu el ili havas sian vortotrezoron, siajn 
bazajn konceptojn, sian intelektan kadron — unu el tiuj sistemoj estis 
ellaborita en la socia praktiko, la alia aplikiĝas al la kono de la naturo. 

Pri tiu preciza vidpunkto, Grekio prezentas rimarkindan fenomenon, oni eĉ 
povus diri eksterordinaran. Por la unua fojo en la homa historio, laŭŝajne, 
liberiĝas plano de socia vivo, kiu rezultas el interkonsentita serĉado, el konscia 
pripensado. La institucioj de la civito implicas ne nur la ekzistadon de politika 
sfero, sed ankaŭ politikan pensadon. La esprimo kiu signifas la politikan 
sferon: Ta korva = tio komuna al ĉiuj, la publikaj aferoj. Ĉar estas por la heleno, 
en la homa vivo, du bone apartigitaj sferoj: sfero privata, familia, hejma (tio, 
kion la helenoj nomas ekonomion: otkovoua [oikonomia]), kaj publika sfero 
kiu entenas ĉiujn decidojn de komuna intereso, tio kio faras el la kolektivaĵo 
unuigitan kaj solidaran grupon, ros [polis]. 


(PARTO 2 aperos en MIRMEKOBO 16) 


"Sendependa respublika civito. 


reliĝia poemo 
Indiana preĝo 
tradicia; traduko: Massimo Speltoni 


Ho Granda Spirito, 

kies voĉon mi aŭdas en la vento 

aŭskultu min! Mi estas eta kaj febla 

mi bezonas viajn forton kaj saĝon. 

Ke mi paŝu en la beleco kaj ke miaj okuloj ĉiam kontemplu 
la ruĝan kaj violkoloran sunsubiron. 


Ke miaj manoj respektu la aĵojn kiujn vi kreis, 

kaj ke miaj oreloj priatentu vian voĉon. 

Saĝigu min por ke mi komprenu la aĵojn kiujn vi lernigis al mia popolo. 
Ke mi lernu la lecionon kiun vi kaŝis en ĉiu folio kaj ŝtono. 

Mi serĉas forton, ne por esti pli granda ol mia frato, 

sed por batali mian plej grandan malamikon: min mem. 

Ke mi estu ĉiam preta veni ĉe vi kun puraj manoj 

kaj rektaj okuloj. 

Por ke kiam la vivo febliĝas kiel la suno en sia krepusko, 

mia spirito venu ĉe vi sen honto. 





Nigra Kakatuo Carneby 


Ĉi tiu papaga specio troveblas nur en sudokcidenta Aŭstralio. Restas nur 
malmultaj individuoj. 

humuro 


Serio de parodioj 
en la stilo de famaj rusaj poetoj 
je infana popola kanteto 


“GRIZA KAPRETO” 
de Tatjana Auderskaja 


Kvazaŭ ruĝa fadeno trairas la mondan literaturon korŝira historio pri la griza 
kapreto. 


La originalo: 
Vivis ĉe olda dam' griza kapreto, 
Du-tri, du-tri, griza kapreto. (2 foje) 


Amis treege lin kara avino, 
Du-tri, du-tri, bona avino. (2 foje) 


Foje forkuris li al la arbaro, 
Du-tri, du-tri, nigra arbaro. (2 foje) 


Tie formanĝis lin griza luparo, 
Du-tri, du-tri, kruela luparo. (2 foje) 


Kaj restis por la avin' hufoj kaj kornoj, 
Jen do, jen do, hufoj kaj kornoj. (2 foje) 


Lia tragika sorto dum longaj jaroj elvokis la inspiron de multaj eminentaj 
aŭtoroj. 


Jen kiel rakontus la saman historion rusa ekstravaganta poeto-modernisto 
IGOR SEVERJANIN: 


Oldulin -sorĉistino 

Pro la ama inklino 

Flirtis en reva sento kiel kordo en vent. 

Kapro juna kaj griza 

Kun ĉarmeco Pariza 

Ludis skercon amoran por animo en tent. 
22 

Sur herbejo aĵura 

Ortagmezo purpura. 

Tiel lace-langvore gapas li al arbar"... 
Kiel bone sen vorto 

Sin fordoni al sorto 

Kaj atendi surprizon en silento, sen far. 


Ho, adori la lupon, 

El si fari la supon 

Por plenigi la beston per ekstaza pasi. 
Kaj al la sorĉistino 

Kun sinistra inklino 

Imponante donaci ŝikan kornon de si! 


Kaj jen tute alia poeto, tenera kaj langvora ALEKSANDR VERTINSKIJ: 


Kien foriris vi, ho griza, ho kapreto, 

Kun sonoril' sur kol, rubando sur la korn? 
Sopiras la ĝarden; kaj ploras virineto 

Pro la mortinta am; kaj pro venonta morn. 


En lasta trista hor' mi vidis vin proksime, 
Al nigrarbar' vi strebis en kabriolet, 

Kaj poste falis vi sub lupa pez' senlime, 
Lasinte kornojn nur al povra virinet. 


Jen kruda kaj morne ironia SAŜA ĈORNIJ: 


Al sekva paĝo! 


Ŝiris harojn pro griza kapraĉ' oldulino... 
(Ploru, ploru, formanĝu vin lupoj!). 

Ŝi lamentis pro sia severa destino 

Kaj karesis (tfu!) kornajn hufojn. 


Kial preterrigardis vi, kap sen cerbo? 

Ja forkuris via trezoro. 

Kaj kuŝas en arbaro sur herbo 

Ostoj de kapro, kiu kredis je boneco de lupa moro. 


Amegis, fordonis la lastan paneron, 

Sed lupoj — ne kokinoj! 

Ili lasis al avino sur sanga tero 

Por ŝi lasis (tfu!) nur kornoj kaj hufoj. Jen fino. 

Jen ĉiam aktuala EŬGENIJ EVTUŜENKO: 


Jen kio en la viv' okazis: 

La kapro griza min forlasis, 
Sed vizitadas min en van 
La vulpo rufa, verda ran... 


La kapro mia kun aliuj 
Vagadas en arbar; ne tiuj 
Kiujn bezonas li en kor'. 
Ni ambaŭ ploras en la ĥor'. 


La lupo per brakum' tenera 
Lin logis al arbar' danĝera, 
Kaj mi en malespera sent' 
Brakumas triste kun serpent... 


Jen restis hufoj nur kaj kornoj 
De mia am por tagoj mornaj. 
Ho IU! Venu por alvok, 

Min savu de l' fremdu! minaca 
Kaj kun anim de l' kapro paca 
Min ligu en beata lok. 


Jen profundsenta ANDREJ VOZNESENSKIJ: 


al sekva paĝo! 


En aŭroro mi vekos la kapron, 
Li foriros al nigra arbaro, 

Kaj sopire mi klinos la kapon, - 
Dio nin ne kunigis en paro. 


Mi senŝua al sojlo foriros 
Lastrigardi al griza, kornhava. 
“Bonan vojon” al li mi deziros, 
Kvankam ĉeas jam son' de malsavo. 


Du ĉerizoj enlarme dronintaj — 
Kuŝas kornoj kaj hufoj sur herbo. 
Mi sur ter' vin revidos neniam, 
Sed pri vi ne forgesos la cerbo! 

Kaj jen patosa ROBERT ROXDESTVENSKIJ: 
Tio estis. Forgesis — kiam. 
Nure gravas, ke okazis. 
Kapron oni forŝtelis mian 
Dum mi propran vizaĝon razis. 


Mi animon disŝiris floke, 
Mi ne kredas al mens' klara: 
Al densej' de l' arbar' loka 
Forlogita kapret' kara. 


Griza lupo, muzel' turpa, 
Lin devoris kun ĝu' mava. 
Jen ĉi tiel okazis murdo, 
Ĉar forestis la man sava. 


Pendas Lun' kiel lupa dento, 

En horor' mi entiras kapon. 

Ĉu en la trideka jarcento 

Lupoj ankaŭ mortigos kaprojn?! 


mito 
La mito pri Narciso 
laŭ la romiana poeto Ovidio 


Narciso estis junulo nekredeble bela. Dum li promenis en arbaro, la nimfo Eĥo 
vidis lin, ekamegis lin, kaj volis pro sia ardanta pasio amori lin. Ŝi komencis lin 
kaŝe sekvi. Konsciiĝinte pri ŝia ĉeesto, li vokis: “Venu ĉi tien!” 

Eĥo jam estis kondamnita neniam paroli la unua, sed nur respondi kiam 
alia ulo parolis, kaj ripeti ties vortojn. Do Eĥo respondis al Nacisto: “Venu ĉi 
tien!” Eĥo sin montris al Narciso kaj provis ĉirkaŭbraki lin, sed li forpuŝis ŝin. 
Eĥo sin kaŝis en la arbaro kaj iom post iom ŝia korpo putriĝis tiel ke restis nur 
ŝia VOĈO. 

Narciso vidis sian spegulitan bildon en la akvo. Vidante tiel belan knabon 
en la akvo, li mem enamiĝis kun la bildo, kaj penegis ĉirkaŭbraki la enakvan 
bildon, sed ĉiam sensukcese. Li ne povis forrigardi, kaj fine li mortis. Sed en la 
loko de lia morto kreskis bela ora-kaj-blanka floro. 

[Resumis la rakonton Donald Broadribb, el la multege pli longa teksto de Ovidio en lia 
verko Metamorfozoj. ] 


skribis leganto 


Pri puntado 


Skribis Francoise Noireau: 


“Eble mi eraras sed iu artikolo [en Mirmekobo 14] kreas konfuzon : 

Por mi “punto” (“dentelle”, en la franca) havas pli mallarĝan sencon kaj ne 
estas brodado (“broderie”), trikado (“tricot”) kaj kroĉado (“crochet”). 

La uzataj iloj diferencigas tiujn 4 manlaborojn.” 





Respondas la redaktoro: 


NPIV difinas “punto” tiel: Maldensa delikata plektaĵo el kotonaj, linaj aŭ 
silkaj fadenoj, kies maŝoj aranĝitaj laŭ metoda trikado, prezentas artajn 
desegnaĵojn, kaj kiun oni faras per diversaj iloj (hokstangetoj, trikiloj, 
puntobobenoj aŭ speciala maŝino. Do temas pri ĝenerala termino kiu inkluzivas 
brodadon, trikadon kaj kroĉadon. 

satiro 


La Patrujamanto 
de Tefi 
Elrusigis Yenovk Lazian 


Horis la sesa matene ĉe la fervojstacio Ĉudovo. Mi estis atendanta la 
rejungadon de ĉevaloj por veturi vilaĝen, trinkadis teon kaj enuiĝis. 

La halo estis granda kaj aĉe prilumita. Ie transmure jelpe knaras kaj obtuze 
klakas pordoj. Ĉe la servotablo la dormidezira bufedisto sonorigas kuleretojn 
kaj tintigas tasojn. Li ĉiuminute rigardas horloĝen kaj oscedas kiel leono en 
kaĝo. 

La enuo superas ĉioman mezuron! 

Subite mi rimarkas ke ĉe la vid-al-vida tablo io ekmoviĝis. Aŭdiĝis ansereca 
kvakado, kaj de la sofo peze leviĝis dika razitvizaĝa maljunulo kun trikita 
ronda ĉapeto, simila al tiuj kiujn oni surmetas al novnaskitoj. Aldone al la 
ĉapeto li surhavis striitan lanan veŝton, grizetan jakon kaj rajdistajn botojn,. 

La maljunulo vekfrotis la okulojn, gestovokis la serviston, montris al li 
rublon kaj nee skuinte la kapon, fingrofrapis la starantan surtable malplenan 
bierbotelon. 

Tamen ankaŭ la servisto nee skuis la kapon kaj foriris. La maljunulo 
elpoŝigis grasmakulitan notlibreton kun disfalantaj paĝoj kaj gratskribis ion en 
ĝin. 

“Kiu estas tiu homo?” demandis mi la serviston. 

“lu germano, sinjorino. Venis vespere piede, ekde tiam drinkadas ja la 
bieron, tamen ne pagas, nur montras tiun unu rublon kaj denove enŝovas 
poŝen. La sinjor' bufedisto ordonis ne plu priservi.” 

“Tamen vi certe ne komprenas, kion li parolas.” 

“Via sinjorina moŝto pravas: ni ne komprenas.” 

En la sama minuto la germano ekstaris kaj alpaŝinte min, pardonpetis pro 
io. 

Mi eksciis do, ke li estas franco vojaĝanta piede tra la mondo. Li trapaŝis la 
tutan Afrikon, Amerikon, Aŭstralion kaj Eŭropon. Nun survojas al Azio tra 
Ruslando. Li forlasis la hejmon antaŭ kvar jaroj. 

“Kiucele vi vagas? Kio naskis tian deziron?” miris mi. 

“Je la gloro de mia patrujo. Pro la patrujamo.” Antaŭ kelkaj jaroj alia 
membro de nia rondo trairis la tutan mondon dum tri jaroj. Mi diris, ke mi 

trairos pli rapide. Kaj jen mi survojas jam kvinan jaron, dume trairis nur la 
duonon. La samrondano do mensogis.” 

“Tamen li ankaŭ estis franco, do li jam glorigis la patrujon, ĉu ne? Ĉu 
necesas ripeti lian agon?” 

“O! Madame juĝas iom supraĵe. Madame ne komprenas ke ĉiu franco volas 
propramane glorigi sian patrujon. Kaj rimarku ke mi vojaĝas senmone. 

“Ĉu? Mi tamen vidis unu rublon en via mano? 

“Jes ja, nur por komprenigi, ke mi ne havas monon. Mi montras la 
moneron, skuas la kapon, kaj tuj ĉio klaras.” 

“Malkutime. Tamen kiel vi pruvus ke vi vere trairadas kaj ne sidis ie ajn en 
Vierge-Beau-mi-ne-scias-kie?” 

O madame! En ĉiuj grandaj urboj mi elpetas de la urbestroj atestilojn pri 
mia trapaso. Krome mi pluskribas mian taglibron, do miaj notoj estas 
eldonotaj je la gloro de mia patrujuo.” 

Li elpoŝigis sian grasmakulitan notlibreton kaj kun afable larĝa rideto 
montris al mi la lastan paĝon. 

“Ĉi tie legeblas io pri via hejma landoparto. O! Mi preterlasas neniun 
detalon.” 

Mi eklegis la liniaĉojn: “La virinoj en la gubernio Ĉudovo havas plejparte 
blondan hararon kaj portas ledajn saketojn je surŝultra rimeno”. 

Mi kurigis kaŝetan rigardon tra la apuda paĝo. Sure franclitere legeblis la 
rusaj vortoj “bjero” kaj “manĝjo”. 

“O madame!” daŭrigis la franco, delikate forprenante la notlibron de mia 
mano. Mi povas montri al vi tiom da interesaĵoj! Mi montru al vi la leterojn de 
mia edzino kaj ŝian portreton.” 

Li ŝovis en mian manon faskon da ĉifitaj leteroj, sed taksinte tion nesufiĉa, 
eklegis voĉe unu el ili: 

“Mia adorata amiko,” skribis tiu elstara virino, “Marŝu antaŭen! Marŝu spite 
senaĵojn kaj la malfacilaĵojn de via vojo. Laboru pro la gloro de nia kara 
patrujo, kaj mi atendos vin dum longaj jaroj kaj partoprenos vian gloran agon 
per mia preĝo.” 

Poste li eligis etan fotografon, alrigardis ĝin dum kelkaj minutoj kun 
kortuŝita kapskuo kaj mallaŭte ekkantis: 

“Et tra-la-la-la-la. 
Et tra-la-la-la-la 
Roulait dans du gala.” 

La kantaĵo ekŝajnis al mi strangeta, tamen vidinte la fotografion mi jam ne 

plu miris. Sur la foto videblis juna ino portanta bekĉapon kaj mallongan jupon. 

Si militsalutis onin... per la kruro. 

“Via edzino estas verŝajne... kantistino,” balbutis mi ne sciante kion diri. 

“Kial vi opinias tiel?” 

“Rigardante la vizaĝon oni konjektas ke ŝia voĉo belas, eltrovis mi la 
klarigon. 

“Jes ja, vi pravas! Ŝi estas granda artistino! Ŝia nomo tondros en la tuta 
mondo. La granda Cocquelain proprabuŝe aŭguris radiantan gloron al ŝi. Kaj ŝi 
laboras... O, kiel ŝi laboras por nia patrujo! Kaj ŝi kuraĝigas min. Jen, en sia alia 
letero ŝi diras ke mi eĉ ne pensu reveni antaŭ la plenumo de la tasko. La 
kompatinda! Ŝi suferegas sen mi, tamen oferdonas ĉion pour nĝtre chere patrie'. 
Ŝi estas sanktulino,” aldonis li kaj alrigardis min gravmiene. 

Ne sciante kion diri, mi demandis, ĉu li ŝatis Afrikon. 

“O! Cest de la chaleur!”” Respondis li kaj senespere forgestis. 

Mi estis jam suprenirtana en la poŝtkaleŝon, kiam la koĉero kunmetanta 
miajn pakaĵojn montris al mi ion permane, forturniĝis kaj ĉevalece ridronkis. 
Mi rigardis tiudirekten. 

Sur glitiga kaj glueca pado laŭlonge de la fervojo paŝis la patrujamanto. 

“Kompatindulo; pensis mi, “per kio rekompencos la sendanka patrujo vian 
glorigon, celante kiun vi knedas per viaj kruringoj nian provincan koton?” 

Li ekvidis min defore kaj rapide alpaŝis kun strangaj salutgestoj. 

Li longvorte bondeziris al mi ĉiajn feliĉaĵojn kaj je la fino mirsenspirigis 
min promesinte nepre perleteri miajn salutojn al sia edzino. 

“Ŝi estas sanktulino,” rediris li kaj forpaŝis mallaŭte kantante tion, kio 
verŝajne rektege pensigis pri ŝi: 

“Et tra-la-la-la-la. 
Et tra-la-la-la-la 
Roulait dans du gala” 


Teffi (vernome Nadeĵda Loĥvickaja) 1872 Sankt-Petersburgo — 
1952 Parizo. Fama rusa verkistino, la unua humuristino de la 20a 
jarcento. Devenis el nobela altedukita familio. Ŝiaj fratinoj ankaŭ 
verkis. Ŝia unua poemlibro aperis en 1910, poste ŝi verkis ankaŭ 
prozon. Ŝiajn rakontojn ŝatis kaj la caro Nikolao II, kaj Vladimir 
Uljanov (pli konata kiel Lenin). Teffi sukcesis forlasi sian landon 
baldaŭ post la ekrego de la ruĝa diktatoro. Tamen eĉ post la 
elmigro ŝiaj verkoj pirate aperadis en Soveta Ruslando, ĉar al 

France: Por nia kara patrujo. 


? France: Estas varmege. 

Lenin plaĉis ŝia priskribo de la eksterlanda vivaĉo de la rusaj forfuĝintoj. 
La verkistino verve protestis kontraŭ tia misuzo kaj malobservo de la 
aŭtorrajto. Ŝia plumnomo havas amuzan devenon. Ŝi konis malsaĝan 
homon nomatan Steffi kaj kredante ke la malsaĝecon ĉiam akompanas 
bonŝanco, alprenis tiun antaŭnomon fortranĉinte — pro delikateco — la 
unuan literon. 


poeZIo 


La nigra muro 
de Julio Szabo 


Sur nigra muro nigraj bildoj pendas, 
Ĉio estas nigra, kien mi rigardas. 
Nigrante vekas min ĉiutaga aŭroro, 
Estas jam senbrilaj steloj, luno, suno. 


Se en nigra spaco fantomoj min ĝenas, 
Helpante per menso muron mi trarompas, 
Trans tiu ĉi truo mi vidas jam ĉion, 

Ĝi ekmontras al mi multkoloran vivon. 


Kirlanta amaso, batal, laborbruo, 

Mil' da mil sopiroj de l' kreskanta vivo. 
Kune kunprenas min, jen en ĝi mi vivas, 
Tiam valoras ĝi, se oni kreadas. 


Scienco kaj arto, laborema volo, 

Estu ĉiam kun ni en granda batalo. 
Lumigu la vojon, kie ni tramarŝos, 
Tiel blinduloj jam inter ni ne estos. 


Trans la nigra muro mi trovas vivbildon, 
Mia koro havas pacon kaj trankvilon. 
Tiel mi laboras, vivas sur la globo, 

Nur tiel mi sentas, ke mi estas homo. 


La Mirmekobo 





Kiel besto, la Mirmekobo (Myrmecobius fasciatus) estas preskaŭ elmortinta en 
sia indiĝena teritorio. Sed en sia revua formo, ĝi estas internacie havebla 
senpage, kaj ni esperas ke vi enhejmigos ĝin, nutros ĝin per viaj legado kaj 
kontribuo de enhavo, kaj ĝuados ĝin. 


Adreso por ĉiuj komunikaĵoj, por peti ekzempleron aŭ por peti abonon, kaj 
por sendi kontribuaĵon: 
mirmekoboEmac.com 





Abono al la revuo estas senpaga. Ĉar neniuj surpapere presitaj ekzempleroj 
ekzistas, neniu preskosto ekzistas. Se vi deziras mem per via komputila presilo 
presi ekzemplero(j)n, por vi mem aŭ por aliaj, tion vi rajtas fari laŭdezire kaj 
senpage. 


La revueto Mirmekobo estas sendependa, kaj subtenas neniun ismon. 
Artikolojn povas kontribui iu ajn. Tre bonvenaj estas literaturaĵoj: noveloj, 
poemoj, prozaĵoj iaspecaj; esprimoj de vidpunkto; historiaĵoj; prezento de 
interesaj hobioj; biografiaĵoj, aŭtobiografiaĵoj; legendoj, mitoj... Bildoj, ĉu fotoj, 
ĉu desegnaĵoj ĉu klarigaj, tre bonvenos. Reklamojn, anonc(et)ojn, 
propagandon, lingvajn studojn aŭ kritikojn, pornaĵojn, Mirmekobo 
malakceptas. La redaktoro rajtas akcepti, modif, aŭ malakcepti ian 
kontribuaĵon, kiun li opinias malkonforma al la karaktero kaj reputacio de la 
revueto. Korektojn evidente bezonajn li rajtas fari, konsultinte la verkinton. 


G kopirajto apartenas al la verkinto de kontribuaĵo. 


Represo de kontribuaĵo estas permesata, se permeson konfirmas ĝia verkinto. 
Malnovaj numeroj de Mirmekobo troviĝas ĉe www.gazetejo.org/mirmekobo kaj 
ankaŭ ĉe la retejo de la redakcio: 

http://web.me.com/donbroadribb1/ 

